Tabharfaidh Pearse Doherty an chraobh leis gan stró dá laghad san Olltoghchán i nDún na nGall, de réir torthaí pobalbhreithe a rinneadh do TG4 sa dáilcheantar sin.

De réir na pobalbhreithe a rinne Ipsos MRBI do TG4, thiocfadh an tAire Oideachais Joe McHugh slán sa dara háit agus bheadh dhá shuíochán ag Sinn Féin i nDún na Gall.

De réir na dtorthaí, bheadh ar a laghad suíochán amháin ag Fianna Fáil agus bheadh sé ina chogadh dearg don suíochán deireanach idir duine de bheirt iarrthóirí an pháirtí sin agus an t-iarrthóir neamhspléach Thomas Pringle.

27% de vótaí céad rogha, nó cuóta go leith, a bheadh ag Doherty, urlabhraí airgeadais Shinn Féin, agus é go rábach chun cinn ar chách.

2020 OT 2016 Pearse Doherty – Sinn Féin 27% 14% Joe McHugh – Fine Gael 17% 11% Charlie McConalogue – Fianna Fáil 12% 17% Pádraig Mac Lochlainn – Sinn Féin 12% 8% Pat ‘The Cope’ Gallagher – Fianna Fáil 10% 14% Thomas Pringle – Neamhspleách 6% 8% John O’Donnell – Neamhspleách 4% Michael White – An Comhaontas Glas 4% Mary T Sweeney – Aontú 3% Martin Harley – Fine Gael 3% Peter Casey – Neamhspleách 2% Niall McConnell – Neamhspleách 1%

Bheadh Joe McHugh sa dara háit d’Fhine Gael agus 17%, de vótaí céad rogha aige, rud a thabharfadh an cuóta dó.

Má thagann an tuar faoin tairngreacht, bheadh an suíochán a chaill Pádraig Mac Lochlainn do Shinn Féin aige arís a bhuíochas d’fharasbarr Pearse Doherty.

Vóta Céad Rogha i nDún na nGall Sinn Féin 38% Fine Gael 20% Fianna Fáil 22% Neamhspleách* 19% (*Comhaontas Glas agus Aontú san áireamh)

De réir na pobalbhreithe, bheadh seans ag Fianna Fáil an dá shuíochán atá acu a choimeád ach vótaí aistrithe a shocróidh cá rachaidh an cúigiú suíochán.

31% de na vótaí céad rogha a bhí ag Fianna Fáil in olltoghchán 2016 ach 22% a bheadh ag beirt iarrthóirí an pháirtí sa chéad chomhaireamh an babhta seo más fíor don phobalbhreith. 12% atá ag Charlie McConalogue agus 10% atá ag Pat ‘the Cope’ Gallagher.

Díol suntais eile sa phobalbhreith ná a laghad tacaíocht a léiríodh do Peter Casey, an neamhspleách a tháinig sa dara háit i dtoghchán uachtaránachta na bliana seo caite. 2% a bhí ag Casey agus níl aon rian go fóill den Rabharta Glas i nDún nGall agus gan ach 4% ag iarrthóir Chomhaontas Glas, Michael White.

Rinneadh pobalbhreith TG4 Ipsos MRBI Dé Luain agus Dé Máirt na seachtaine seo agus ceistíodh 550 duine. Is é móide nó lúide 4% an lamháil earráide.

Ba iad na Teachtaí Dála a toghadh i nDún na nGall in 2016 ná Charlie McConalogue (FF) agus Pat ‘the Cope’ Gallagher (FF), Joe McHugh (FG), Pearse Doherty (SF) agus Thomas Pringle (NS).